Man vas ná rooftog by juwelierswinkel | Netwerk24
Deur Roshé Taka 15 April 2019 13:43
'n 32-jarige man is in hegtenis geneem nadat hy Sondag vermoedelik by 'n rooftog in 'n juwelierswinkel in Kaapstad betrokke was.
Sers. Noloyiso Rwexana, polisiewoordvoerder, sê die eienaar van die winkel in Prestwichstraat het 'n oproep gekry van iemand wat gesê het hy is 'n verkeersbeampte wat 'n ring wil koop.
"Die eienaar is na sy winkel toe en 'n man in 'n verkeersuniform het opgedaag," sê Rwexana.
Volgens haar het die eienaar die deur oopgemaak toe twee ander mans dit verder oopgedwing het.
"Die verdagtes het die slagoffer met 'n voorwerp teen die kop geslaan. Hulle het twee vertoonkaste oopgebreek en ringe gesteel."
Rwexana sê die mans het in drie voertuie van die toneel af gevlug.
'n Voorlopige ondersoek het tot die inhegtenisneming van die 32-jarige man gelei, wat glo een van die verdagtes se voertuie bestuur het. Hy sal in die landdroshof in Kaapstad verskyn sodra hy aangekla is.